આવા આવા અનુભવથી રીઢા થયેલા અને હવે દરેક ટાપુમાં પૂરેપૂરાં શસ્ત્રબદ્ધ થઇને જ ઉતરતા હતા. પણ આ શામુશાને કિનારે ઉતરતાં જ ત્યાંના વતનીઓ શંખ ફૂંકતા અને ઢોલ વગાડતા સામૈયું કરવા અમારી સામે આવેલા જોઇ હું અજાયબીમાં ગરકાવ થઇ ગયો. વધુ નવાઇની વાત એ હતી કે આ લોકો આમ જંગલી હોવા છતાં સુધરેલા દેશોનો પોષાક ધારણ કરતા હતા. કોઇ અપ-ટુ-ડેટ અમેરિકન ફેશનમાં તો કોઇ જાપાનીઝ વેશમાં, કોઇ રશિયાની આસ્ગાખાન ટોપીમાં અને કોઇ ઇંગ્લીશ શૈલીનાં ડ્રેસ અને ગ્લવ્ઝમાં વિભૂષિત થએલા હતાં.